Στις εργασίες της Ημερίδας παραβρέθηκαν και απηύθυναν χαιρετισμό, ο Πρόεδρος και ο Διευθύνων Σύμβουλος της ΕΕΤΑΑ Δημήτρης Μαραβέλιας και Σπύρος Σπυρίδων αντίστοιχα, ο Υπουργός Εσωτερικών Μάκης Βορίδης, ο Αν, Υπουργός Εσωτερικών Στέλιος Πέτσας, εκ μέρους της ΕΝΠΕ ο Α΄ Αντιπρόεδρος και Περιφερειάρχης Αττικής Γιώργος Πατούλης, εκ μέρους της ΚΕΔΕ ο Β΄ Αντιπρόεδρος και Δήμαρχος Καλλιθέας Δημήτρης Κάρναβος και ο Δήμαρχος Αμπελοκήπων-Μενεμένης και Α΄ Αντιπρόεδρος της ΚΕΔΕ Λάζαρος Κυρίζογλου.
Την έναρξη των εργασιών της Ημερίδας έκανε ο Πρόεδρος της ΕΕΤΑΑ Δημήτρης Μαραβέλιας. 
Ο κ. Μαραβέλιας, αφού ευχαρίστησε όλους όσοι συνέβαλαν στην υλοποίηση του παρουσιαζόμενου έργου, τόνισε ιδιαίτερα το ρόλο που θα παίξει αυτό στη διοικητική και οργανωτική εξέλιξη και αναβάθμιση της Τοπικής Αυτοδιοίκησης Α΄και Β΄Βαθμού.
Ο Διευθύνων Σύμβουλος της ΕΕΤΑΑ Σπύρος Σπυρίδων, στο χαιρετισμό του, μεταξύ άλλων, χαρακτήρισε το έργο ως το πρώτο μεγάλο βήμα στον ψηφιακό μετασχηματισμό των Δήμων και των Περιφερειών, ένα έργο «σημαία» για την Αυτοδιοίκηση, αναφέρθηκε επιγραμματικά στην ανάλυση της 1ης δράσης. 
Όπως είπε ο κ. Σπυρίδων, η ΕΕΤΑΑ, ως φορέας υλοποίησης, με το έμπειρο επιστημονικό προσωπικό της, τους πανεπιστημιακούς εμπειρογνώμονες και την πολύ καλή συνεργασία με 12 Δήμους και τρεις (3) Περιφέρειες πιλότους, κατάφερε: 
•	να αποτυπώσει 669 διαδικασίες Δήμων και 684 διαδικασίες Περιφερειών,
•	να μοντελοποιήσει τις διαδικασίες αυτές με την βοήθεια ειδικού λογισμικού και να τις κατηγοριοποιήσει σε τρεις (3) κατηγορίες και
•	να προχωρήσει σε απλούστευσή τους (όπου ήταν δυνατό) προτείνοντας τις αναγκαίες νομοθετικές τροποποιήσεις.  
Τέλος, εκπονήθηκαν οι προδιαγραφές για την ανάπτυξη ενός σύγχρονου και ολοκληρωμένου πληροφοριακού συστήματος που θα είναι κοινό για τους ΟΤΑ της χώρας και το οποίο θα υποστηρίζει το νέο μοντέλο λειτουργίας τους.

Θα ακολουθήσουν η 2η Δράση κατά την οποία θα εκπονηθεί το κοινό πλέον για όλους τους ΟΤΑ πληροφοριακό σύστημα και η 3η Δράση κατά την οποία θα επιμορφωθεί το προσωπικό τους. 

«Στόχος μας η μείωση – ιδανικά η εξάλειψη - της γραφειοκρατίας και η άμεση εξυπηρέτηση του πολίτη χωρίς να απαιτείται στις περισσότερες περιπτώσεις η φυσική του παρουσία για την διεκπεραίωση του αιτήματός του στον Δήμο ή στην Περιφέρεια, καθώς και η εξοικονόμηση οικονομικών, και κυρίως ανθρώπινων πόρων που ασχολούνται με μηχανιστικές μορφές εργασίας  και η αξιοποίησή τους σε άλλους τομείς»,  τόνισε  ο Διευθύνων Σύμβουλος της ΕΕΤΑΑ. 

Κλείνοντας τον σύντομο χαιρετισμό του ο κ. Σπυρίδων, υπογράμμισε ιδιαίτερα το γεγονός ότι, « το συγκεκριμένο έργο αποτελεί ένα πρώτο – πολύ σημαντικό - βήμα προώθησης, μιας ουσιαστικής λειτουργικής μεταρρύθμισης της Δημόσιας Διοίκησης και της Αυτοδιοίκησης, που είναι η Ψηφιακή Πολυεπίπεδη Διακυβέρνηση και η οποία, κατάλληλα εφαρμοζόμενη, θα αμβλύνει τις διαφορές και θα δημιουργήσει τις προϋποθέσεις για ισόρροπη ανάπτυξη και συνοχή».   

Ακολούθησαν οι χαιρετισμοί, του Υπουργού Εσωτερικών Μάκη Βορίδη, του Αν. Υπουργού Εσωτερικών Στέλιου Πέτσα, του Α΄ Αντιπροέδρου της ΕΝΠΕ και  Περιφερειάρχη Αττικής Γιώργου Πατούλη και του Β΄Αντιπροέδρου της ΚΕΔΕ και Δημάρχου Καλλιθέας Δημήτρη Κάρναβου. (Οι χαιρετισμοί επισυνάπτονται).

Υπενθυμίζουμε ότι, η Πράξη για την Απλούστευση των διαδικασιών των ΟΤΑ, υλοποιήθηκε από την Ε.Ε.Τ.Α.Α., στο πλαίσιο προγραμματικής συμφωνίας μεταξύ του ΥΠ.ΕΣ., της Κ.Ε.Δ.Ε. και της ΕΝ.Π.Ε. και χρηματοδοτήθηκε από το Ε.Π. «Μεταρρύθμιση Δημοσίου Τομέα 2014 – 2020».

Η Ημερίδα απευθύνονταν σε αιρετούς και υπηρεσιακά στελέχη των ΟΤΑ και αποσκοπούσε :
•	Στη συνοπτική παρουσίαση της πράξης, της δικτύωσης και της συμμετοχής των στελεχών της Τ.Α.
•	Στην παρουσίαση του Νέου Επιχειρησιακού Μοντέλου Λειτουργίας της Τοπικής Αυτοδιοίκησης
•	Στην παρουσίαση των προδιαγραφών του Διαδικτυακού Πληροφοριακού Συστήματος των ΟΤΑ

Ειδικότερα : 
•	Το νέο επιχειρησιακό μοντέλο λειτουργίας της Τοπικής Αυτοδιοίκησης παρουσίασαν, ο Ηλίας Λίτσος, Υπεύθυνος Τμήματος οργάνωσης & λειτουργίας ΕΕΤΑΑ – Υπεύθυνος έργου, ο Μ. Λαζαρίδης, Partner – Manager| Δημόσιος Τομέας, Diadikasia Business Consulting S.A., ο Δρ. Χ. Αλεξόπουλος, Επιστημονικός Συνεργάτης, Diadikasia Business Consulting S.A. και ο  Ν. Παναγιώτου, Καθηγητής ΕΜΠ. 

•	Το Διαδικτυακό Πληροφοριακό Σύστημα των ΟΤΑ  παρουσίασαν, ο Δρ. Δ. Πανόπουλος, Suite5 DIS, o Β. Βεσκούκης, Αναπληρωτής Καθηγητής ΕΜΠ και ο Ε. Λουκής, Καθηγητής Παν. Αιγαίου.